Lengvarský, Vladimír, minister zdravotníctva SR (2022-06-16):
Ďakujem pekne. Vážený pán podpredseda, vážený pán poslanec, dovolím si prečítať odpoveď pani podpredsedníčky vlády a ministerky investícií, regionálneho rozvoja a informatizácie na vašu otázku. Ministerstvo investícií, regionálneho rozvoja a informatizácie Slovenskej republiky v týchto dňoch finalizuje návrh programu Slovensko 2021 – 2027. Vypracovaniu programu Slovensko 2021 – 2027 predchádzala príprava partnerskej dohody Slovenskej republiky na roky 2021 – 2027, ktorá bola oficiálne predložená Európskej komisii dňa 8. 4. 2022. Členský štát je povinný predložiť v zmysle nariadenia Európskej únie č. 2021/1060, tzv. všeobecné nariadenie, Európskej komisii pripravované programy najneskôr do troch mesiacov o predložení partnerskej dohody. Program Slovensko 2021 – 2027 plánuje ministerstvo investícií, regionálneho rozvoja a informatizácie predložiť na rokovanie vlády Slovenskej republiky 29. 6. 2022 a následne najneskôr do 8. 7. 2022 Európskej komisii. Európska komisia môže do troch mesiacov vzniesť k predloženému programu pripomienky a najneskôr do piatich mesiacov odo dňa prvého predloženia Program Slovensko 2021 – 2027 schváli. Legislatívne prostredie na plynulé čerpanie finančných prostriedkov z programového obdobia 2021 – 2027 prostredníctvom zadefinovania právneho rámca na národnej úrovni vytvoril zákon o príspevku z fondov Európskej únie a o zmene a doplnení niektorých zákonov č. 121/2022, ktorý Národná rada schválila dňa 16. 3. 2022, účinnosť nadobudol 1. mája 2022, a účinnosť zákona o verejnom obstarávaní, ktoré sa týmto zákonom mení a dopĺňa, je od 1. júla 2022. Ministerstvo investícií, regionálneho rozvoja a informatizácie Slovenskej republiky v spolupráci s Ministerstvom financií Slovenskej republiky a Úradom pre verejné obstarávanie pripravilo so základným zámerom do maximálnej miery zjednodušiť legislatívnu úpravu so zachovaním potrebnej miery právnej istoty a predvídateľnosti právnej normy, najmä s ohľadom na skúsenosti z aplikačnej praxe a taktiež súdnych konaní. Zároveň sa tým napĺňa jedna z nosných téz Programového vyhlásenia vlády Slovenskej republiky na obdobie rokov 2021 – 2024. Primárny cieľ navrhovanej právnej úpravy je zefektívniť súčasne systém kontroly verejného obstarávania pri čerpaní finančných prostriedkov z fondov Európskej únie. Vláda Slovenskej republiky dňa 27. mája 2020 uznesením č. 329 schválila materiál Návrh na určenie orgánov zodpovedných za koordináciu, riadenie, kontrolu a audit Európskeho fondu regionálneho rozvoja, Európskeho sociálneho fondu plus, Kohézneho fondu, Európskeho námorného a rybárskeho fondu a Fondu pre azyl a migráciu a Fondu pre vnútornú bezpečnosť a nástroj, nástroja na riadenie hraníc a víza v programovom období 2021 – 2027, čím bola vytvorená implementačná štruktúra. Prvé výzvy z Programu Slovensko 2021 – 2027 budú vyhlásené v priebehu druhého polroku 2022 ihneď po jeho schválení Európskou komisiou. Programy cezhraničnej spolupráce v gescii MIRRI boli vládou Slovenskej republiky schválené v marci 2022 a aktuálne čakáme na ich schválenie Európskou komisiou. Očakávané vyhlasovanie prvých výziev je na prelome rokov 2022/2023. Slovenská republika bude môcť zároveň využívať zdroje Európskeho námorného, rybárskeho, akvakultúrneho fondu prostredníctvom programu Rybné hospodárstvo Slovenskej republiky 2021 – 2027, ktorý bude rovnako ako program Slovensko predložený na proces formálneho schvaľovania Európskej komisii najneskôr v termíne 8. 7. 2022. Príprava implementácie a programu je v gescii Ministerstva pôdohospodárstva a rozvoja vidieka Slovenskej republiky. Programy tzv. DG HOME fondov, to znamená Fond pre azyl, migráciu a integráciu, Fondu pre vnútornú bezpečnosť a nástroje na riadenie hraníc a víza, ktorých prípravu a implementáciu zastrešuje ministerstvo vnútra, sú aktuálne rovnako v procese formálnych negociácií s Európskou komisiou. Vážený pán poslanec, ďakujem za vašu pozornosť.